**Informatīvais ziņojums**

**“Par nekustamo īpašumu atsavināšanu Rēzeknes novada Lūznavas pagastā valsts aizsardzības vajadzībām”**

Aizsardzības ministrija (turpmāk – AM) ir sagatavojusi izskatīšanai Ministru kabineta (turpmāk – MK) sēdē informatīvo ziņojumu “Par nekustamo īpašumu atsavināšanu Rēzeknes novada Lūznavas pagastā valsts aizsardzības vajadzībām” (turpmāk – ziņojums).

Saskaņā ar Sabiedrības vajadzībām nepieciešamā nekustamā īpašuma atsavināšanas likuma (turpmāk – Atsavināšanas likums) 2. pantu nekustamo īpašumu atsavina valsts aizsardzības vajadzībām, ja šis mērķis nav sasniedzams ar citiem līdzekļiem. Savukārt Atsavināšanas likuma 8. panta pirmā daļa nosaka, ka pēc tam, kad Ministru kabinets pieņēmis konceptuālu lēmumu par projekta īstenošanu sabiedrības vajadzību nodrošināšanai, institūcija uzsāk apzināt nekustamos īpašumus un nosaka atlīdzību par atsavināmajiem nekustamajiem īpašumiem.

Ziņojuma mērķis ir saņemt MK konceptuālu atbalstu nekustamo īpašumu atsavināšanai Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā, lai dzīvojamā mājā Jaunatnes ielā 4, Lūznavas pagastā, Rēzeknes novadā izveidotu dienesta dzīvokļus profesionālā dienesta karavīriem.

Ziņojums izstrādāts, lai nodrošinātu MK 2003. gada 29. aprīļa noteikumos Nr. 236 “Aizsardzības ministrijas nolikums” 4.4.1 punktā noteiktās Aizsardzības ministrijas funkcijas – plānot Nacionālo bruņoto spēku (turpmāk – NBS) vidēja termiņa un ilgtermiņa spēju attīstību, tajā skaitā infrastruktūru, personālu, finanses un nodrošinājumu ar materiāltehniskajiem līdzekļiem – izpildi.

**Situācijas raksturojums**

Sākot ar 2016. gadu AM kā viens no prioritārajiem uzdevumiem tika noteikts – uzlabot Latvijas pašaizsardzības spējas, stiprinot NBS kaujas gatavību un reaģēšanas un kaujas spējas, kā arī plašāku klātbūtni Latvijas austrumu reģionā.

Ņemot vērā minēto, 2018. gada 28. martā tika pieņemts MK rīkojums Nr. 129 “Par valsts nekustamajiem īpašumiem Lūznavas pagastā, Rēzeknes novadā”, ar kuru AM pārņēma valdījumā no Izglītības un zinātnes ministrijas nekustamos īpašumus (zemes vienības un būves), kuros tiek veidota NBS militārā bāze Zemessardzes 3. Latgales brigādes 36. kaujas atbalsta bataljona vajadzībām.

Lai īstenotu Valsts aizsardzības koncepcijā noteikto – stiprinātu kvalificētu un pieredzējušu speciālistu motivāciju un saglabāšanu dienestā, karavīrus un viņu ģimenes ir nepieciešams nodrošināt ar dienesta dzīvokļiem.

Militārā dienesta likuma 55. panta trešajā daļā ir noteikts, ka profesionālā dienesta karavīru, ja nepieciešams, dienesta vietā uz dienesta laiku nodrošina ar AM valdījumā esošu dienesta dzīvojamo telpu.

AM valdījumā šobrīd dienesta dzīvokļi ir tikai Ādažu novadā, Cēsīs un Valmierā. Tā kā pārējā Latvijas teritorijā, t.sk. Lūznavā, profesionālā dienesta karavīriem nav izveidots dienesta dzīvokļu fonds, AM ir uzsākusi risināt jautājumu par dienesta dzīvokļu nodrošināšanu ar tām pašvaldībām, kuru teritorijā ir izveidotas vai šobrīd tiek veidotas militārās bāzes.

Par dzīvojamā fonda izveidi profesionālā dienesta karavīriem Lūznavā ir uzsāktas sarunas ar Rēzeknes novada pašvaldību.

Lai stiprinātu reģionālo drošību, Lūznavas militārajā bāzē tuvāko gadu laikā ir plānots izvietot vairāk nekā 400 profesionālā dienesta karavīrus. Lai karavīrus piesaistītu Lūznavas militārajai bāzei valsts aizsardzības uzdevumu izpildei, būtisks faktors ir dienesta dzīvokļu pieejamība tiešā militārās bāzes tuvumā. Dienesta dzīvokļu esamība tiešā militārās bāzes tuvumā nepieciešamības gadījumā nodrošina arī karavīru ātrāku mobilizāciju un kaujas gatavību, kā arī tas motivē karavīrus ilgāk dienēt norīkotajā dienesta vietā un nemeklēt dienesta vietu tuvāk esošajai dzīvesvietai. AM kā minimālo prasību ir izvirzījusi mērķi ar dienesta dzīvojamo platību nodrošināt ~10% no Lūznavas militārajā bāzē izvietot plānotajiem profesionālā dienesta karavīriem, t.i. AM profesionālā dienesta karavīri būtu jānodrošina ar ~40 dienesta dzīvokļiem. Pieprasījums pēc dienesta dzīvokļiem minētajā apmērā ir aktuāls jau informatīvā ziņojuma sagatavošanas brīdī.

Ir izvērtēta arī iespēja organizēt vienas dzīvojamās mājas būvniecību Lūznavas militārās bāzes tuvumā. Tomēr ir jāņem vērā, ka prioritāri militārās infrastruktūras attīstībai paredzētais finansējums tiek novirzīts esošo militāro poligonu attīstībai un jaunu poligonu izveidei, kā arī zemessardzes bāzu attīstībai, kas ir noteikta par vienu no aizsardzības jomas prioritātēm.

Sadarbībā ar Rēzeknes novada pašvaldību tika izvērtēta iespēja izmantot valsts aizsardzības vajadzībām (dienesta dzīvojamo platību nodrošināšanai) pašvaldības rīcībā esošo dzīvojamo fondu. Pēc situācijas izvērtēšanas AM ir atzinusi, ka piemērotākais risinājums Rēzeknes novadā būtu izveidot dienesta dzīvokļus profesionālā dienesta karavīriem nekustamajā īpašumā Jaunatnes ielā 4, Lūznavā, Lūznavas pagastā. Dzīvojamā māja Jaunatnes ielā 4 atrodas uz AM valdījumā esošas zemes vienības ar kadastra apzīmējumu 7868 002 0527, turklāt tā atrodas tiešā Lūznavas militārās bāzes tuvumā.

Tā kā dzīvojamās mājas (40 dzīvokļu) būvniecībai nepieciešamais finansējums ir novērtēts ~3-3,5 milj. *eiro* apmērā, kā arī ņemot vērā, ka Rēzeknes novada pašvaldība ir piekritusi nodot AM valdījumā pašvaldības īpašumā esošos dzīvokļa īpašumus Jaunatnes ielā 4, Lūznavā, Lūznavas pagastā, AM stratēģiski plānojot Nacionālo bruņoto spēku izvietojumu, kā arī ņemot vērā finansiālo ietekmi, kā atbilstošāko risinājumu valsts aizsardzības būtisku interešu nodrošināšanai ir atbalstījusi risinājumu par Rēzeknes novada pašvaldībai piederošo dzīvokļa īpašumu pārņemšanu.

Nekustamais īpašums ar kadastra Nr. 7868 502 0004 Jaunatnes ielā 4, Lūznavas pagastā, Rēzeknes novadā ir pilnībā sadalīts dzīvokļa īpašumos, no kuriem trīs dzīvokļa īpašumi pieder fiziskajām personām un 36 dzīvokļa īpašumi pieder Rēzeknes novada pašvaldībai. Šobrīd Rēzeknes novada pašvaldībai piederošie 16 dzīvokļa īpašumi netiek izmantoti, savukārt par 20 dzīvokļa īpašumiem pašvaldība ir noslēgusi dzīvojamo telpu īres līgumus, kas vēl ir spēkā, tomēr lielākajā daļā dzīvokļu īrnieki faktiski nedzīvo.

Lai AM nodrošinātu profesionālā dienesta karavīrus ar dienesta dzīvojamām telpām, 2018. gada 6. septembrī tika pieņemts Rēzeknes novada domes lēmums (prot. Nr. 19, 1. §.), kas paredz nodot bez atlīdzības AM Rēzeknes novada pašvaldībai piederošos 16 dzīvokļa īpašumus (kadastra numuri: 7868 900 0163, 7868 900 0173, 7868 900 0165, 7868 900 0155, 7868 900 0153, 7868 900 0161, 7868 900 0158, 7868 900 0152, 7868 900 0156, 7868 900 0175, 7868 900 0154, 7868 900 0159, 7868 900 0157, 7868 900 0160, 7868 900 0164 un 7868 900 0162), kas atrodas Jaunatnes ielā 4, Lūznavā, Lūznavas pagastā. Aizsardzības ministrija ir sagatavojusi MK rīkojuma projektu “Par Rēzeknes novada pašvaldībai piederošu dzīvokļa īpašumu Jaunatnes ielā 4, Lūznavā, Lūznavas pagastā, Rēzeknes novadā pārņemšanu valsts īpašumā”, kurš tika izsludināts Valsts sekretāru sanāksmē vienlaikus ar ziņojumu.

Vienlaikus Rēzeknes novada dome 2018. gada 6. septembrī nolēma konceptuāli atbalstīt arī pārējo Rēzeknes novada pašvaldībai piederošo dzīvokļa īpašumu (20 dzīvokļi) nodošanu AM dienesta dzīvojamo telpu izveidei pēc dzīvojamo telpu īres līgumu izbeigšanas (prot. Nr. 19, 1. §.). Rēzeknes novada pašvaldība prognozē, ka pašvaldībai piederošie dzīvokļa īpašumi, par kuriem ir noslēgti īres līgumi, pilnībā varētu tikt atbrīvoti 3–5 gadu laikā. Pēc minēto 20 dzīvokļa īpašumu atbrīvošanas Rēzeknes novada dome pieņems lēmumu par to nodošanu AM bez atlīdzības dienesta dzīvokļu izveidei.

Tā kā ir paredzēts, ka dzīvojamā mājā NBS profesionālā dienesta karavīru vajadzībām tiks izveidoti 36 dienesta dzīvokļi, AM interesēs ir atsavināt trīs nekustamos īpašumus, kuri pieder fiziskajām personām, lai nodrošinātu, ka AM valdījumā valsts aizsardzības vajadzībām (dienesta dzīvojamās platības nodrošināšanai) nonāk vienkopus visi 39 dzīvokļa īpašumi Jaunatnes ielā 4:

1) nekustamo īpašumu ar kadastra numuru 7868 900 0061;

2) nekustamo īpašumu ar kadastra numuru 7868 900 0132;

3) nekustamo īpašumu ar kadastra numuru 7868 900 0068.

Ņemot vērā dzīvojamās mājas Jaunatnes ielā 4 atrašanās vietu – tiešā Lūznavas militārās bāzes tuvumā (ar skatu pret militāru objektu), dzīvokļa īpašumu atsavināšana no fiziskajām personām Jaunatnes ielā 4 paaugstinātu militārās bāzes drošību, samazinot iespēju novērot militāro objektu un tajā notiekošās darbības, kas ir būtiski priekšnoteikumi drošības apsvērumu kontekstā. Papildus jāņem vērā, ka Lūznavas pagastā informatīvā ziņojuma sagatavošanas brīdī pārdošanā nav pieejami dzīvokļa īpašumi tiešā militārās bāzes tuvumā, kas ļautu vērtēt iespējamās alternatīvas. Papildus, kā jau augstāk norādīts, fizisko personu īpašumā esošo dzīvokļu īpašumu iegāde konkrētajā vietā, nodrošinās arī bāzes fiziskās drošības prasības.

**Priekšlikumi turpmākajai rīcībai**

Aizsardzības ministrija lūdz atbalstīt trīs nekustamo īpašumu (kadastra numuri: 7868 900 0061, 7868 900 0132 un 7868 900 0068) atsavināšanu valsts aizsardzības vajadzībām.

Pēc Ministru kabineta konceptuālā lēmuma pieņemšanas Aizsardzības ministrija uzsāks nekustamo īpašumu atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

Plānotās darbības Aizsardzības ministrija veiks tai piešķirtā ikgadējā budžeta ietvaros.

Ministru prezidenta biedrs,

aizsardzības ministrs A. Pabriks

Valsts sekretārs J. Garisons

I. Buda, tālr. 67335031

Inara.Buda@mod.gov.lv